ბათუმის ღვთისმშობლის ეკლესია

ბათუმის ღვთისმშობლის ეკლესია  — ტაძარი ბათუმში, კულტურული მემკვიდრეობის ძეგლი.

ისტორია
აშენდა 1898-1903 წლებში გოთური აღორძინების დიზაინით, როგორც კათოლიკური ეკლესია. XIX საუკუნის მეცენატმა და მეწარმემ სტეფანე ზუბალაშვილმა მხატვრები და არქიტექტორები იტალიიდან მოიწვია და ეკლესია დედის ხსოვნას მიუძღვნა. მისი აგება ძმები ზუბალაშვილების დედის — ელისაბედის ოცნება ყოფილა. გარდაცვალების წინ დედას სტეფანესთვის სიტყვიერად უთხოვია ბათუმში „წმინდა ტაძრის აგება“ მისი სულის მოსახსენებლად. მშენებლობის ღირებულებამ 250 ათას რუბლს მიაღწია.   

საბჭოთა პერიოდში ეკლესია დაიხურა და სხვადასხვა მიზნებისთვის გამოიყენეს. მათ შორის იყო მაღალი ძაბვის ლაბორატორია და არქივი. 1970 წელს ეკლესიის შენობა შეაკეთეს და 1989 წელს გადასცეს საქართველოს მართლმადიდებელ ეკლესიას. 1989 წლის 16 მაისს საქართველოს კათალიკოს-პატრიარქმა ილია II-მ ეკლესია აკურთხა, და დაახლოებით 5000 ადამიანი მონათლა. 

2011 წლის 21 თებერვალს მიენიჭა კულტურული მემკვიდრეობის ძეგლის სტატუსი.საქართველოს კულტურული მემკვიდრეობის ძეგლები საქართველოს კულტურისა და ძეგლთა დაცვის მინისტრის ბრძანება №3/31

არქიტექტურა
ეკლესია მაღალ ფუნდამენტზე აღმართული, დასავლეთ-აღმოსავლეთ ღერძზე წაგრძელებული ხუთწახნაგა შვერილი აფსიდის მქონე სამნავიანი ბაზილიკაა. აღმოსავლეთით საკურთხევლის ორსავე მხარეს, მთავარი ნავისა და ტრანსეპტის კვეთაზე, ერთსართულიანი კვადრატული ოთახები - საკრისტიებია განთავსებული. დასავლეთი ფასადი ორი მაღალი სამრეკლო-კოშკით არის ფლანკირებული.

ლიტერატურა

რესურსები ინტერნეტში

სქოლიო

კატეგორია:კულტურული მემკვიდრეობის ძეგლები ბათუმში
კატეგორია:ბათუმის ტაძრები
კატეგორია:საქართველოს კათოლიკური ტაძრები
კატეგორია:XX საუკუნის ეკლესიები